【明報專訊】開業46年嘅柴灣興華茶餐廳宣布做埋7月31日就結業，老闆娘阿仔解釋唔係因為加租或生意差做唔住，只係剛好租約期滿，加上老闆娘同師傅年事已高，不如等老人家退休歎世界。唔少網民留言祝老闆娘同師傅退休生活愉快，紛紛稱讚興華嘅葱油炸雞髀無得頂，結業前一定要食多次。
少東：想阿媽同師傅退休歎世界
興華茶餐廳喺facebook話衷心感謝街坊朋友40幾年支持，茶餐廳位置雖然偏僻，近幾年都有好多區外客特登幫襯，亦有客人喺疫情最嚴重時每日叫外賣，令茶餐廳有一定收入，非常感激。老闆娘阿仔話茶餐廳裝修46年來大致一樣，地磚、大門、鐵閘、玻璃等由開業用至𠵱家，唔少老街坊幫襯時都會懷緬一番。
上月係老闆娘生日，阿仔出帖講述阿媽同舖頭嘅故事，提到爸爸27年前患末期癌症過身，當時佢只有1個月大，阿媽一手一腳經營茶餐廳養活兩母子。以前茶餐廳只有邨內街坊幫襯，營運模式簡單，後來阿仔「搞亂檔」，唔少熟客無再出現，甚至喺門口話茶餐廳係「曱甴店」，但同時吸引唔少區外朋友遠道而來支持，相信帶到另一種開心畀老闆娘。
相關字詞﹕興華茶餐廳